**Érettségi vizsga tudnivalói a diákok számára**

**2024.**

**Jogszabályok:**

A 100/1997. (VI. 13.) Kormányrendelet az érettségi vizsga vizsgaszabályzatának kiadásáról

Az érettségi vizsga részletes követelményeiről szóló 40/2002. (V. 24.) OM rendelet

**Az írásbeli érettségi vizsgák időpontja iskolánkban: 2024. május 6. - május 22.**

**Az érettségi vizsgák időpontjai tantárgyanként**

|  |  |  |
| --- | --- | --- |
| **Emelt szintű írásbeli érettségi vizsga** | **Középszintű írásbeli érettségi vizsga** | **Időpont** |
| Magyar nyelv és irodalom | Magyar nyelv és irodalom | 2024. május 6. (hétfő) 9.00-240 perc |
| Matematika | Matematika | 2024. május 7. (kedd) 9.00-180 perc |
| Történelem | Történelem | 2024. május 8. (szerda) 9.00-180 perc |
| Angol nyelv | Angol nyelv | 2024. május 9. (csütörtök) 9.00-180 perc |
| Német nyelv | Német nyelv | 2024. május 10. (péntek) 9.00-180 perc |
| - | Digitális kultúra | 2024. május 13. (hétfő) 8.00-180 perc |
| Belügyi rendészeti ismeretek | Belügyi rendészeti ismeretek | 2024. május 13. (hétfő) **14.00-**120 perc |
| Biológia | Biológia | 2024. május 14. (kedd) 8.00-150 perc |
| Kémia | - | 2024. május 16. (csütörtök) 8.00 |
| Honvédelmi alapismeretek | Honvédelmi alapismeretek | 2024. május 17. (péntek) **14.00**-120 perc |
| Digitális kultúra | - | 2024. május 21. (kedd) 8.00 |
| - | Vizuális kultúra | 2024. május 22. (szerda) **14.00** |

**Az írásbeli érettségi vizsgák 2024. május 6-án (magyar nyelv és irodalom), május 7-én (matematika), május 8-án (történelem), május 9-én (angol nyelv) és május 10-én (német nyelv) 9.00 órától kezdődnek!**

A belügyi rendészeti ismeretek (május 13.), a honvédelmi alapismeretek (május 17.) és a vizuális kultúra (május 22.) érettségi **14.00-kor** kezdődik.

**Az érkezéssel kapcsolatos tudnivalók:**

**Az írásbeli vizsgán a vizsga kezdete előtt legalább fél órával meg kell jelenni!**

Az írásbeli vizsgák kezdete előtt fél órával mindenkinek el kell foglalnia a helyét a behívóban kijelölt teremben **a felügyelő tanár iránymutatása alapján, ekkor kezdődik majd Molnárné Tóth Erika igazgatónő érettségi vizsgáról szóló tájékoztatója az iskola rádión keresztül.**

**Írásbeli érettségi vizsga**

* **KÖZÉPSZINTEN** a vizsgázót az írásbeli vizsgán a nevével azonosítják. Ezt kell rávezetni a feladatlap minden oldalára, mind pedig arra a borítékra, melybe a kidolgozott feladatlapokat beleteszik.
* A vizsgán csak a központilag kiadott feladatlapokon, valamint a vizsgát szervező intézmény bélyegzőjével ellátott lapokon lehet dolgozni.
* **Az érettségi vizsgán az íróeszközökről és a segédeszközök egy részéről a vizsgázók, másik részéről az iskola (a vizsgaszervező intézmény) gondoskodik. A segédeszközöket a vizsgázók egymás között nem cserélhetik.** **A vizsgán íróeszközként kék és fekete golyóstoll (nem halványuló) használható, rajz ceruzával készíthető.** **A dolgozatban hibajavító NEM használható!**
* A vizsgázónak magával kell hoznia a személyazonosságát igazoló okiratai közül legalább egyet (személyi igazolvány, útlevél, új típusú jogosítvány).
* A vizsgázók termekbe osztását az intézmény az érettségi vizsga kezdete előtt határozza meg. A termen belüli ülésrendet a felügyelő tanár határozza meg úgy, hogy a vizsgázók egymást ne zavarhassák.
* A felügyelő tanár a személyazonosság ellenőrzése céljából betekint az igazoló okiratba, és ezt összeveti a vizsgáztatási dokumentumokon szereplő adatokkal.
* A vizsgán az írásbeli feladatlap minden oldalára és a pótlapokra is rá kell vezetni középszinten a vizsgázó nevét, emelt szinten a vizsgázó egyedi azonosítóját. A név/azonosító felírása része a kidolgozási időnek!
* Ha a feladatlap nyomdai hibás, a felügyelő tanárnak szólni kell, aki intézkedik egy hibátlan feladatlap beszerzéséről. Az így kiesett idővel a vizsgaidőt meg kell növelni!
* **A feladat elkészítéséhez sem a felügyelő tanártól, sem a többi vizsgázótól segítség nem kérhető. Aki ez ellen vét, szabálytalanságot követ el!**

**Az írásbeli vizsga menete**

* **A feladatlap belső oldalán a kitöltéssel kapcsolatos fontos tudnivalók találhatók, ezt a kitöltés megkezdése előtt figyelmesen el kell olvasni**. Abban az esetben, ha az írásbeli vizsgarész több feladatlapból (a továbbiakban dolgozatrész) áll (pl. élő idegen nyelv, matematika), az egyes dolgozatrészek megoldására adható idő lejártával a vizsgázótól a dolgozatrészt (első rész esetében a borítékba helyezve) át kell venni.
* **A megoldási idő leteltével a vizsgázó a dolgozatrészt a piszkozat és a feladatlap üresen maradt részeinek áthúzása, valamint a feladatlap címoldalán található pótlapokra vonatkozó táblázat kitöltése után (első rész esetében a borítékba helyezve, de azt nem lezárva) az asztal bal oldalán elhelyezi.** A felügyelő tanár kiosztja a következő dolgozatrész feladatlapját. Ezek után összeszedi az előző dolgozatrész feladatlapjait, majd ellenőrzi, hogy a vizsgázó feltüntette-e saját nevét, a vizsgatárgy nevét és szintjét, a vizsganap keltét a borítékon, valamint az esetleges vizsgatárgy-specifikus információkat a dolgozatrészen. Továbbá a felügyelő tanár ellenőrzi azt is, hogy a vizsgázó a feladatlapon és a pótlapokon is feltüntette-e a saját nevét. A feladatlapok kiosztására és az elkészült dolgozatrészek összegyűjtésére fordított idő nem csökkentheti a feladatok megoldására szánt időtartamot. A borítékot nem zárja le! A borítékokat úgy helyezi el a tanári asztalon, hogy az biztosítsa a következő dolgozatrész zökkenőmentes elhelyezését a borítékban. Ha az írásbeli egyetlen feladatlapból áll, a rendelkezésre álló idő letelte után a felügyelő tanár a dolgozatokat beszedi. A vizsgázóval közösen ellenőrzi a pótlapokat tartalmazó táblázatba beírt adatok helyességét. Ellenőrzi, hogy a vizsgázó feltüntette-e saját nevét, a vizsgatárgy nevét és szintjét, a vizsganap keltét a borítékon, valamint az esetleges vizsgatárgy-specifikus információkat a dolgozatrészen. Továbbá a felügyelő tanár ellenőrzi azt is, hogy a vizsgázó a feladatlapon és a pótlapokon is feltüntette-e a saját nevét, valamint azt, hogy a vizsgázó a vizsgadolgozat üresen maradt részeit és a piszkozatlapokat áthúzta-e.
* **A vizsga végén a felügyelő tanár a vizsgázó jelenlétében a borítékot leragasztja, majd a vizsgázó távozik a vizsgára elkülönített épületrészből.**

**A vizsga megszakításának következményeiről**

* **Az írásbeli vizsga alatt a helyiséget csak indokolt esetben lehet elhagyni,** s lehetőleg egyidejűleg csak egy vizsgázónak.
* Ha a vizsgázó a megkezdett vizsgáról **engedéllyel eltávozik**, mielőtt a válaszadást befejezné, kérésére a vizsga megszakításáig az írásbeli vizsgakérdésekre adott válaszokat értékelni kell. Az igazgató engedélye alapján a vizsgatárgyból pótló vizsgát tehet.
* Ha a vizsgázó a vizsgáról **engedély nélkül eltávozik,** mielőtt a válaszadást befejezné, az adott vizsgatárgyból vizsgaeredménye elégtelen, a következő vizsgaidőszakban javítóvizsgát tehet.
* A vizsgázónak indokolt esetben a felügyelő tanár engedélyezheti, hogy rövid időre elhagyja a vizsgahelyet. Ebben az esetben a felügyelő tanár a vizsgadolgozatra és a vizsga jegyzőkönyvébe is bevezeti a hely elhagyásának és a visszaérkezésnek az idejét is. A távozás ideje alatt a vizsgázó nem kommunikálhat a többi vizsgázóval. Aki ez ellen vét, szabálytalanságot követ el!

**Szabálytalanságok kezelése**

* **Szabálytalanságnak minősül az érettségi vizsgára vonatkozó szabályok megszegése. (mobiltelefon használata, fegyelmezetlenség, meg nem engedett segédeszközök használata, a terem engedély nélküli elhagyása stb.)**
* Ha a felügyelő tanár az írásbeli vizsgán szabálytalanságot észlel, elveszi a vizsgázó dolgozatát, ráírja, hogy milyen szabálytalanságot észlelt, továbbá az elvétel pontos idejét, aláírja és visszaadja a vizsgázónak, aki folytathatja az írásbeli vizsgát. A vizsga befejezését követően a szabálytalanságról jegyzőkönyv készül, melyet a felügyelő tanár, az igazgató és a vizsgázó ír alá. A vizsgázó külön véleményét a jegyzőkönyvre rávezetheti. A szabálytalanság elbírálására a vizsgabizottság jogosult.
* Ha a vizsgázó szabálytalanságot követ el, a vizsgabizottság a cselekmény súlyosságának mérlegelésével a következő döntéseket hozhatja:
* a) A vizsgakérdésre adott megoldást részben vagy egészben érvénytelennek nyilvánítja, és az érvénytelen rész figyelmen kívül hagyásával értékeli a vizsgán nyújtott teljesítményt.
* b) Az adott vizsgatárgyból a vizsgázót javítóvizsgára utasítja. A szabálytalansággal összefüggésben hozott döntést, annak indokait, valamint a döntés elleni jogorvoslati lehetőséget határozatba kell foglalni.

**A kijavított dolgozatok megtekintése**

Az írásbeli vizsgakérdések megoldására adott szaktanári értékelést a szóbeli vizsga előtt nyilvánosságra kell hozni. A vizsgadolgozatot és a javítási-értékelési útmutatót a vizsgázó, a vizsgabizottság elnökéhez történő megküldés előtt, az iskola képviselőjének jelenlétében, az igazgató által meghatározott helyen és időben megtekintheti, azokról kézzel vagy elektronikus úton másolatot készíthet, és az értékelésre észrevételt tehet. Ha az iskolában a feltételek rendelkezésre állnak, a vizsgázó kérésére a saját vizsgadolgozatáról másolatot kell készíteni. A másolat elkészítésével kapcsolatos költségeket – az igazgató rendelkezése szerint – a vizsgázónak meg kell téríteni. A megtekintésre, a másolat készítésére egy munkanapot – nyolc órát – kell biztosítani. **A kijavított dolgozat megtekintésének pontos időpontja** **2024. június** **3. (hétfő) 8.00-16.00,**  A vizsgadolgozat értékelésére vonatkozó észrevétel benyújtásának határideje: **2024. június 4. 16 óra**. A vizsgázó észrevételét elektronikus úton is megküldheti eddig az időpontig. Az **észrevétel benyújtási határideje jogvesztő**. Észrevétel kizárólag az útmutatóban foglaltaktól eltérő javítás vagy az értékelés számszaki hibája esetében tehető. A benyújtott észrevételről középszintű érettségi vizsga esetén a vizsgát szervező intézmény pedagógusaiból álló vizsgabizottság, míg emelt szintű vizsga esetén a KH által kijelölt – a vizsgát szervező intézménytől – független szakértő dönt.

**Észrevétel kizárólag a javítási-értékelési útmutatóban foglaltaktól eltérő javítás vagy az értékelés számszaki hibája esetén tehető.**

**A középszintű írásbeli vizsgán használható segédeszközök**

|  |  |  |
| --- | --- | --- |
| **Tantárgy** | **Vizsgázó biztosítja** | **Iskola biztosítja** |
| Állampolgári ismeretek | az írásbeli vizsgát projektmunkával kell teljesíteni | nincs |
| Belügyi rendészeti ismeretek | vonalzó, íróeszköz | nincs |
| Biológia | szöveges adatok tárolására és megjelenítésére nem alkalmas zsebszámológép | nincs |
| Digitális kultúra gyakorlati vizsga | vonalzó | a vizsgaszervező intézmény biztosítja: internet kapcsolat nélküli számítógép a megfelelő szoftverekkel személyi feltétel: rendszergazda |
| Élő idegen nyelv (angol, német, francia) | nyomtatott szótár  (csak a IV. részhez) | CD lejátszó a III. részhez |
| Gazdasági ismeret | az írásbeli vizsgát projektmunkával kell teljesíteni | nincs |
| Honvédelmi ismeretek | nincs | nincs |
| Magyar nyelv és irodalom | nincs | nyomtatott helyesírási szótár **(tantermenként négy példány);** a II. feladatlaphoz tankönyvjegyzékben szereplő irodalmi szöveggyűjtemény (9-12. évf.) valamennyi vizsgázó számára |
| Matematika | függvénytáblázat (egyidejűleg akár többféle is), szöveges adatok tárolására és megjelenítésére nem alkalmas zsebszámológép, körző, vonalzó, szögmérő | nincs |
| Történelem | az állami tankönyvfejlesztésért és kiadásáért felelős szerv által kiadott, kronológiai adattáblázatot nem tartalmazó középiskolai történelmi atlasz t használható. A jogszabályi feltételeknek megfelelő atlaszok az alábbiak: -  - Történelmi atlasz középiskolásoknak FI-504010903 - Történelmi atlasz középiskolásoknak FI-504010903/1 - Történelmi atlasz középiskolásoknak FI-504010903/2 - Történelmi ATLASZ középiskolásoknak OH-TOR912ATL\* | vizsgatermenként 3 helyesírási szótár |
| Vizuális kultúra | a helyszíni alkotómunka elkészítéséhez szükséges eszközök a nyilvánosságra hozott eszközlista szerint |  |

**Az emelt szintű írásbeli vizsgán használható segédeszközök**

|  |  |  |
| --- | --- | --- |
| **Tantárgy** | **Vizsgázó biztosítja** | **Iskola biztosítja** |
| Biológia | szöveges adatok tárolására és megjelenítésére nem alkalmas zsebszámológép | nincs |
| Digitális kultúra gyakorlati vizsga | vonalzó | számítógép a megfelelő szoftverekkel |
| Élő idegen nyelv (angol, német) | nyomtatott szótár (csak a IV. részhez) | CD lejátszó a III. részhez |
| Kémia | függvénytáblázat periódusos rendszerrel, szöveges adatok tárolására és megjelenítésére nem alkalmas zsebszámológép | nincs |
| Magyar nyelv és irodalom | nincs | vizsgatermenként 4 helyesírási  szótár |
| Történelem | I. feladatlap: nem használható segédeszköz  II. feladatlap (esszé): az állami tankönyvfejlesztésért és kiadásáért felelős szerv által kiadott, kronológiai adattáblázatot nem tartalmazó középiskolai történelmi atlasz t használható. A jogszabályi feltételeknek megfelelő atlaszok az alábbiak: -  - Történelmi atlasz középiskolásoknak FI-504010903 - Történelmi atlasz középiskolásoknak FI-504010903/1 - Történelmi atlasz középiskolásoknak FI-504010903/2 - **Történelmi ATLASZ középiskolásoknak OH-TOR912ATL\*** | vizsgatermenként 3 helyesírási  szótár |